Bretlandsstjórn segist ætla að gera allt sem í hennar valdi stendur til að frelsa tvo breska liðsmenn Úkraínuhers sem voru dæmdir til dauða í Donetsk. Talsmaður Rússlandsstjórnar segir að Bretar hafi ekki sett sig í samband við Rússa vegna þessa.
Tveir Bretar og einn Marokkói, sem hafa barist með úkraínska hernum, eru í varðhaldi á yfirráðasvæði rússneskumælandi aðskilnaðarsinna í Donetsk. Þeir hafa verið dæmdir til dauða.
Dómstóll aðskilnaðarsinna, sem nýtur engrar alþjóðlegrar viðurkenningar, sagði mennina vera málaliða. Það er alrangt að sögn fjölskyldna þeirra og breskra stjórnvalda. Þeir hafi verið skráðir í Úkraínuher um árabil.
Liz Truss, utanríkisráðherra Bretlands, sagði við breska ríkisútvarpið í morgun að Bretar ætluðu gera allt sem þeir gætu til að frelsa mennina. Meðferð þeirra gangi gegn Genfarsáttmálanum og þeir ættu að fá sömu meðferð og stríðsfangar.
Truss sagðist ekki útiloka beinar viðræður við stjórn lýðveldisins sem aðskilnaðarsinnar hafa stofnað í Donetsk. Ekkert ríki utan Rússlands viðurkennir sjálfstæði Alþýðulýðveldisins Donetsk og þar sem túlka mætti beinar viðræður sem óformlega viðurkenningu er óljóst hvort af þeim verður.
Dimítrí Peskov, talsmaður Rússlandsstjórnar, sagði að Bretar hafi ekki beðið Rússa um aðstoð við að leysa mennina úr haldi. Slíkum fyrirspurnum ætti að beina til stjórnar aðskilnaðarsinna í Donetsk.
Utanríkisráðherra Bretlands segist ætla að gera allt sem hann getur til að frelsa breska liðsmenn Úkraínuhers sem hafa verið dæmdir til dauða í Donetsk.